b'\n_START_ARTICLE_\nVojna za Tihi ocean\n_START_SECTION_\nRuska ofenziva in konec vojne\n_START_PARAGRAPH_\nPo kapitulaciji Nem\xc4\x8dije, maja 1945, se je Sovjetska zveza obrnila na vzhod, da bi z Japonsko poravnala stare ra\xc4\x8dune \xc5\xa1e iz \xc4\x8dasa carske Rusije. Do takrat je med Sovjetsko zvezo in Japonsko vladalo premirje, ki je ustrezalo obema. Rusiji zato, ker se je na vzhodni fronti borila proti Nemcem, Japonski pa zato, ker je leta 1937 bole\xc4\x8de spoznala, da se ni dobro spu\xc5\xa1\xc4\x8dati v spopad z Rde\xc4\x8do armado in ker je imela leta 1944 in 1945 Japonska tako ali tako \xc5\xbee dovolj te\xc5\xbeav na drugih frontah. V neizogibnemu pri\xc4\x8dakovanju ruske ofenzive je japonski general\xc5\xa1tab \xc5\xbee spomladi 1944 za\xc4\x8del pripravljati na\xc4\x8drti za obrambo. Skrivna pogajanja na Jalti, na katerih so zahodni zavezniki Rusiji obljubili Kurilske otoke in ju\xc5\xbeni Sahalin, so Ruse \xc5\xa1e dodatno spodbudila, da so vstopili na tihomorsko boji\xc5\xa1\xc4\x8de. Aprila 1945 je Rusija razdrla pakt o nenapadanju, japonski diplomati so nato zamanj poizku\xc5\xa1ali skleniti nov mir. Devetega avgusta je Rde\xc4\x8da armada prestopila mongolsko-mand\xc5\xbeursko mejo in napadla Mand\xc5\xbeurijo, napad je Japonce popolnoma presenetil, saj ta ni potekal po njihovih pri\xc4\x8dakovanjih. Isto\xc4\x8dasno so Rusi izvedli pomorski desant na Kurilske otoke in Port Arthur, njihovi padalci pa so zasedli vse pomembnej\xc5\xa1e to\xc4\x8dke v Mand\xc5\xbeuriji. Japonska Kvantun\xc5\xa1ka armada, ki je bila znana po svoji borbenosti, je razpadla v nekaj dneh. K dodatni zme\xc5\xa1njavi v japonskih vrstah je prispeval tudi govor japonskega cesarja, 14. avgusta, ki ni dal jasno vedeti, ali je japonska kapitulirala ali ne. Japonski oficirji pa v skladu s svojim kodeksom tudi niso zahtevali dodatnih informacij, tako se je boj nadaljeval do 2. septembra, do takrat je Rde\xc4\x8da armada zasedla \xc5\xbee ve\xc4\x8dino Mad\xc5\xbeurije, nekatere njene enote pa so \xc5\xbee pri\xc5\xa1le na sever Koreje in Kitajske._NEWLINE_Drugega septembra 1945 ob 9.08 je japonska delegacija ob navzo\xc4\x8dnosti predstavnikov ZDA, Sovjetske zveze, Velike Britanije, Kitajske, Francije, Nizozemske, Kanade, Avstralije in Nove Zelandije na bojni ladji USS Missouri podpisala dokument o brezpogojni kapitulaciji. Druga svetovna vojna in vojna na Pacifiku sta bili tako uradno kon\xc4\x8dani.'